Papersnake/gushiwen huggingface dataset:
和元九悼往（感旧蚊帱作）
白居易（唐代）

美人别君去，自去无处寻。旧物零落尽，此情安可任。

唯有襭纱幌，尘埃日夜侵。馨香与颜色，不似旧时深。

透影灯耿耿，笼光月沈沈。中有孤眠客，秋凉生夜衾。

旧宅牡丹院，新坟松柏林。梦中咸阳泪，觉后江陵心。

含此隔年恨，发为中夜吟。无论君自感，闻者欲沾襟。
诗酒六首 其五
华镇（宋代）

残醉偶思京辇下，戏言堪入和章中。词因公度李道可，印借梦卿成孺翁。

荒怪定逾诗律外，风流谁笔笑林丛。张而不弛非文武，莞尔牛刀未可空。
虏中作三首 其三
宇文虚中（宋代）

不堪垂老尚蹉跎，有口无辞可奈何。强食小儿犹解事，学妆娇女最怜他。

故衾愧见沾秋雨，短褐宁忘拆海波。倚仗循环如可待，未愁来日苦无多。
和执中及谢检法 其一
彭汝砺（宋代）

天女匆忙来献花，庄严净妙一何嘉。儿童更少浑无著，自胜维摩长者家。
送河南陆少府
钱起（唐代）

云间陆生美且奇，银章朱绶映金羁。自料抱材将致远，

宁嗟趋府暂牵卑。东城社日催巢燕，上苑秋声散御梨。

朝夕诏书还柏署，行看飞隼集高枝。
闽中新乐府
林纾（清代）

检历日，检历日，婚葬待决日家笔。欧西通国无日家，国强人富操何术。

我笑马迁传日者，史笔虽高见斯下。日家争宗鬼谷言，咸池死耗兼丧门。

又言葬地有方向，贪狼巨门兼旺相。贪狼巨门此何神，一神能管万万人。

不管生人偏管死，向人坟墓作风水。向之则吉背则凶，无乃偪仄神心胸。

西人事死道近墨，自亡迨葬廿四刻。若使人人待日家，丧堂已被巡捕逼。

葬亲我国胜欧西，必须择日真无稽。一心孝，一求福，一半欣幸一半哭。

我想此时孝子心，天人大战堪捧腹。因之追论司天台，好言休咎斯奇哉。

星流彗见皆言祸，占经论说真蠢才。立冬以后流星会，地球行入流星内。

占言星走主乱离，同治中兴却见之。彗星轨道有定处，一年各有应行度。

嘉庆之时彗竟天，何由国泰民丰年。须言人事舍天象，大家无作懵懵想。

天变由无一定殃，日家之说尤荒唐。惠迪从逆理归一，不必长年检历日。
迎翠楼自赋
梁文奎（宋代）

江山诗兴动，宇宙画图开。
风卷软红去，云迎霏翠来。
行藏老身矣，临眺意悠哉。
倚遍栏杆曲，残阳入酒杯。
穷劫曲
佚名（先秦）

王耶王耶何乖劣。
不顾宗庙听谗孽。

任用无忌多所杀。
诛夷白氏族几灭。

二子东奔适吴越。
吴王哀痛助忉怛。

垂涕举兵将西伐。
伍胥白喜孙武决。

三战破郢王奔发。
留兵纵骑虏京阙。

楚荆骸骨遭掘发。
鞭辱腐尸耻难雪。

几危宗庙社稷灭。
庄王何罪国几绝。

卿士凄怆民恻悷。
吴军虽去怖不歇。

愿王更隐抚忠节。
勿为谗口能谤亵。
送僧行脚
释慧空（宋代）

两两三三独自行，风前大好水云僧。神光万里杖头眼，出入飞猿似不曾。
经彭泽县
丁绍仪（清代）

四野寒云散，风吹淑气和。江从大雷转，舟向小姑过。

水国鱼虾贱，山城草木多。少焉新月上，还作扣舷歌。
别父母绝句
丁氏（宋代）

夫死难独生，儿将归黄土。父母鞠育恩，请俟来生补。
和李梅外韵以伤邑士之无朋
赵必象（宋代）

兀兀规规铁限门，须眉妾妇篇遍吾村。
蜀南见日犬群吠，井底观天蛙自尊。
守望谁为乡里助，典型藉有老成存。
书生唇齿久荆棘，气不能平又一言。
送徐尉移簿巴陵并简邓器先汪兼善
王炎（宋代）

两凫不到蓬莱峰，翩翩堕在葭苇丛。
口谈世事懒揖客，劫回老眼瞻飞鸿。
子真何事亦来此，培塿乃千丈松。
挥毫古锦贮白雪，缓颊玉麈生清风。
相知苦恨相见晚，坐席未暖行匆匆。
离骚满目江路冷，秋气欲赤江头枫。
少留一日对欢伯，苍颜共变桃皮红。
醉中出语最真实，为君款曲论心胸。
我尝纵观洞庭水，水天一色光蒙蒙。
仙人帝子不可见，日月了没沧波中。
归来荒县窘朱墨，身如泽雉拘樊笼。
君才凛凛万夫敌，天骥一出凡马空。
不应拄笏栖枳棘，便合入幕依芙蓉。
诸公得士喜推毂，从此奏赋明光宫。
令君锦衣织青凤，先生玉气贯白虹。
相逢问我令何如，为言黑头茁霜蓬。
青云事业付公等，归去愿学柴桑翁。
出关
曹勋（宋代）

笋舆清晓出都门，便喜松声到处闻。
可但佳游今止止，试寻旧友只纷纷。
卑栖故传吴楚语，高意自同鸾鹤群。
且乐退身地挂碍，满襟尘土逐春云。
摩陀歌赠乾上人
释德洪（宋代）

处处三门向南开，青山绿水自围裹。钟鱼鸣时摊钵盂，精粗随分吃些个。

一生受用只如此，何用忙忙脚踏火。口闲莫说事，留取吞饭颗。

眼明穿得针，要自时补破。粥后眠一觉，不著溲涨亦不起。

斋后行数步，不是肚膨也打过。我不求世人，世人不求我。

时时牵衣领，臃肿包头涡。一味怯风吹耳朵，世上许多人。

蘖蘖犹如蚁旋磨，团团并头争什么。一筹输与摩陀板头盘脚坐，人言南岳好。

奇峰七十朵，庐山更是好。瀑布垂天云，净色不受涴。

殿阁参差如画出，万人围绕看登坐。汝若学道便成佛，汝若不学地狱祸。

眼看鼻孔也寻常，六月日头甚热火。一筹输与摩陀看屋卧，唤渠挽不来，送渠推不可。

摩陀摩陀，无如之何。问著不答，好哑大哥。
寻沈剡夕至嵊亭诗
虞骞（南北朝）

命楫寻嘉会，信次历山原。扪天上云糺，礜石下雷奔。

澄潭写度鸟，空岭应鸣猿。榜歌唱将夕，商子处方昏。
文宣王及其弟子赞
宋高宗（宋代）

温温子里，入闻至圣。
揽道之华，秉德之柄。
深造阃域，不乖言行。
全齐之封，竹素为盛。
被花恼 夜坐忆远，依杨守斋体。
姚燮（清代）

今宵对酒倚孤灯，凄绝二三更雨。脉脉新凉透罗纻。

鸥边乱荻，蛩边乱筱，尽是秋来路。眉恨结，鬓丝凋，庾郎憔悴江潭赋。

远道未归人，莫也年华感迟暮。朝鞍戍堠，夜枕江篷，算泊天涯絮。

趁风高、银汉雁将来，问缄得、愁心寄侬否。莫说道、越山吴水烟树阻。
平原郡王南园诗二十一首·藏春
姜特立（宋代）

牡丹过后看红药，赖有藏春得少留。
恰似隋宫千彩女，锦帆一夜下扬州。
寄峡州使君郭郎中三首 其三
赵蕃（宋代）

契自西台叙，亲从昭德论。名声盖前辈，牢落愧清门。

既见未知日，因风聊自存。祇愁千里面，识我故尘昏。
乌江石跂觜晚望有怀故园
贺铸（宋代）

山色相衔类太行，江流东去亦浑黄。
鲈鱼鱠美招来客，鸿雁书迟梦故乡。
五斗月支何足道，一帆风便可能忘。
归田有计非今日，莫把移文揭草堂。
杨花
蔡确（宋代）

杨花三月暮，撩乱送春归。尽日闲相逐，无风亦自飞。

轻轻拦乳燕，故故扑征衣。莫上高楼望，徘徊满落晖。
假日
薛季宣（宋代）

拖被蒙头贪睡足，莎庭卧鼓喏衙迟。宾僚莫讶吾慵甚，忙里偷閒亦暂时。
姚国秀十咏·溪庄
陈普（宋代）

畴昔何来此，青山与白鸥。
絮飞春不去，潮返月频留。
和陈图南州学石柱题名之作三首 其二
吕陶（宋代）

雁塔题名故事存，泮宫镌柱又增新。十行诏下方求士，千佛经中定有人。

锦绣燐斌涪水画，风雷变化集英春。公卿皆向此途出，岂待区区佩瓀珉。
迎春乐（双调·第二）
周邦彦（宋代）

桃蹊柳曲闲踪迹。俱曾是、大堤客。解春衣、贳酒城南陌。频醉卧、客姬侧。

鬓点吴霜嗟早白。更谁念、玉溪消息。他日水云身，相望处、无南北。
菩萨蛮·数间茅屋闲临水
王安石（宋代）

数间茅屋闲临水，窄衫短帽垂杨里。花是去年红，吹开一夜风。
梢梢新月偃，午醉醒来晚。何物最关情，黄鹂三两声。
寄贡甫时迁居城南水上
刘敞（宋代）

城南风物似江湖，卜筑尤宜近水隅。俗薄容垂真钓否，庭閒得水此君无。

关身调度惟存剑，适意图书略满厨。心远地偏俱可喜，免逢甲马与尘涂。
水调歌头·岸柳飘疏翠
王寂（金朝）

岸柳飘疏翠，篱菊减幽香。蝶愁蜂懒无赖，冷落过重阳。应为百花开尽，天公著意留与，尤物殿秋光。霁月炯疏影，晨露浥红妆。
奈无情，风共雨，送新霜。嫁晚还惊衰早，容易度年芳。秖恐韶颜难驻，拟倩丹青写照，谁唤剑南昌。我亦伤流落，老泪不成行。
秋日过钟海月先祠杂兴 其四
区越（明代）

太白诗成泣鬼神，鲍分俊逸庾清新。切磋斯道千年在，白首如公有几人。
冬日山居
释文珦（宋代）

出门无所求，藜杖常挂壁。
睡起日将午，耳目有清适。
冰池坼寒光，雪檐响清滴。
道人期不来，独看麻衣易。
贺新郎 其四 六月十五日夜西湖月下
史达祖（宋代）

同住西山下。是天地中间，爱酒能诗之社。船向少陵佳处放，尘世必无知者。

暑不到、云宫风榭。楚竹忽然呼月上，被东西，几叶云萦惹。

云散去，笑声罢。

清尊莫为婵娟泻。为狂吟醉舞，毋失晋人风雅。踏碎桥边杨柳影，不听渔樵闲话。

更欲举、空杯相谢。北斗以南如此几，想吾曹、便是神仙也，问今夜，是何夜。
望医无闾山
张天植（清代）

驱马遥看古岳前，疏林黯黯下寒烟。日衔双塔倾西向，雪拥群峰拱北悬。

地发玉膏开汉土，天垂赤简纪尧年。名山阅尽兴亡事，铁马金戈落照边。
一杯亭春望 其四
霍与瑕（明代）

上上一杯亭，心事翻增恶。望春春可怜，怀人人渺漠。

涉水采江花，缄书无雁托。相思忽以老，岂谓恩情薄。

兰芷挹潇湘，欲言故羞怍。一杯复一杯，绿江深绕郭。
饮仲诚㭨瓢
刘因（元代）

君家瓠落无所容，江湖谁辨平生胸。海南佳气久郁塞，滟滪似喜今相逢。

前年对酒面发红，今年对酒气如虹。江山万古骚人国，跬步便与华胥通。

河间古儒病我枸，闻我一饮喜气浓。平生得意南湖张，此意颇与河间同。

太古洼尊老无底，一朝倾倒何由供。醉乡千年有此客，鸟歌蝶舞春濛濛。

醉翁之意不在酒，宛如琴意非丝桐。太和风境无酩酊，洛阳楼阁高玲珑。

泠然仙驭一杯水，眼中渺渺无极翁。西家伯伦瞽且聋，东家醉死王无功。

酒中醒境渠未识，冰壶秋月昆崙峰。举杯唤月来胸中，人间白日浮云空。

五岭山高云几重，朱崖灭没南飞鸿。玄鹤翩翩渺何许？操瓢径访眉山公。
题裴晋公女几山刻石诗后
白居易（唐代）

何处画功业，何处题诗篇。麒麟高阁上，女几小山前。

尔后多少时，四朝二十年。贼骨化为土，贼垒犁为田。

一从贼垒平，陈蔡民晏然。骡军成牛户，鬼火变人烟。

生子已嫁娶，种桑亦丝绵。皆云公之德，欲报无由缘。

公今在何处，守都镇三川。旧宅留永乐，新居开集贤。

公今在何官，被衮珥貂蝉。战袍破犹在，髀肉生欲圆。

襟怀转萧洒，气力弥精坚。登山不拄杖，上马能掉鞭。

利泽浸入池，福降升自天。昔号天下将，今称地上仙。

勿追赤松游，勿拍洪崖肩。商山有遗老，可以奉周旋。
偈八首
释慧远（宋代）

昨夜来报五参，正值老僧洗脚，
起来抖擞精神，末上输他一著。
江陵
丁谓（宋代）

渚宫形胜地，从古冠荆湖。
依刘开幕府，吊屈俯沧浪。
挽族叔父
陈傅良（宋代）

松竹深围屋，□莲賸种鱼。
所愁宾客少，不问稻粱余。
尽日□相语，盈门手自书。
吾儿有名字，万事听何如。
游岳
罗道成（宋代）

因思灵秀偶来游，碧玉寒堆万叠秋。
直上太山高处望，根盘连接十余州。
邹次魏黄善长携文见过小诗为谢
孙觌（宋代）

邹郎英妙知名久，笔端自有谈天口。客舍相逢一尊酒，众星错落见箕斗。

高论欲追牛马走，长剑忽作蛟龙吼。馀子碌碌那得交，江夏无双亦其偶。

我观二妙屠龙手，青紫纷纷何足取。他年要作中兴碑，大字磨崖继聱叟。
云谷二十六咏 其四 云关
朱熹（宋代）

白云去复还，黄尘到难入。只有涧水声，出关流更急。
蓬莱客 拆心字起
马钰（金朝）

猿急。猿不动真吾客。真吾客。传灵榭，金间隔。真修炼非凡测。珠光莹难尘溺。难尘溺。生灵焰，消烟息。
羽林贾中丞
曹唐（唐代）

四十年前百战身，曾驱虎队扫胡尘。风悲鼓角榆关暮，

日暖旌旗陇草春。铁马惯牵邀上客，金鱼多解乞佳人。

胸中别有安边计，谁睬髭须白似银。
隐者图
家铉翁（宋代）

诗人偏爱渔人乐，渔乐诗情一样奇。
欸乃数声烟雨外，非宫非徵自成诗。
喜迁莺 丙辰除夕，次梦窗福山萧寺岁除韵，寄呈寐叟。
陈曾寿（清代）

风朝雨暮，笑经岁梦稳，湖波轻橹。贳酒邻村，分斋萧寺，恰称六桥淹旅。

为问几家汉腊，依旧春声万户。更持烛、照梅妆深夜，微赪醒否。

佳处。晴雪映，儿女画堂，不夜花光午。工部灯辉，太平鼓奏，回首髫年过羽。

四十明朝已是，空咏少陵诗句。耿相忆，整朝衫束老，重梳斑缕。
蝶恋花
欧阳修（宋代）

永日环堤乘彩舫。烟草萧疏，恰似晴江上。水浸碧天风皱浪。菱花荇蔓随双桨。

红粉佳人翻丽唱。惊起鸳鸯，两两飞相向。且把金尊倾美酿。休思往事成惆怅。
失调名
丁宥（宋代）

疏绮笼寒，浅云栖月。
腊月二十二夜漏下数刻小饮径醉坐小合睡傍无
刘克庄（宋代）

退之落齿感慨，子春伤足悲哀。
遗体有所受也，败面岂不痛哉。
次韵和盛博士喜梅大丞授户部判官
杨亿（宋代）

新来乘传抵秦川，会府须才果峻迁。
应见流钱從地上，物闻聚米向君前。
声华南国推高士，名姓丹台缀列仙。
每话官曹苦拘束，归家长是夕阳天。
次抚松韵
叶茵（宋代）

昂藏苍髯翁，违世号独立。
女萝千丈丝，依倚忘岌岌。
有客卢疏阴，感慨百世人。
不悟女萝泉，甘为女萝亲。
猗欤山下兰，清芬传楚泽。
野蔓不可干，此道何曾息。
和吴冲卿学士石屏
梅尧臣（宋代）

吴夫子，佩银龟。乘天马，索怪奇。忽得虢略一片石，其中白色圆如规。

又有树与乌，画手虽妙何能为。吴乃持问欧阳公，比公曩获尤可疑。

疑不为辨赋以诗，诗辞粲粲明星垂。复遣赍来使我和，坐上钜公傍睨之。

范侯实有杨雄学，咸云此理难究推。我归涤虑反覆思，义虽不经聊解颐。

月与太阳合朔时，阳乌飞上桂树枝。枝上作窠生群儿，人不知天公。

天公欲俾世间见，影著石面如黏黐。乌既不得去，月亦不可移。

留为千古作好玩，慎勿倾扑同玉碑。
夜坐读离骚
张嵲（宋代）

山风飒飒木萧萧，挑尽青灯夜正遥。
但得诛茅临涧水，长年饮酒咏离骚。
春游杂吟次赵秋谷前辈韵 其四
彭维新（清代）

繁枝簇蓓蕾，东风为吹开。烂漫曾几时，片片飞绿苔。

开落皆东风，昧者纷疑猜。芳时异摇落，胡为有隳摧。

君看苍岩树，荣悴何预哉。
宋宗儒真赞
黄庭坚（宋代）

宋子勃窣，心有古镜。
朝四暮三，为笑不竞。
於一捻一，犹著禅病。
探丸起死，味药知性。
忧患不入乎杯中，抱胡琴而风听。
若乃脱冠袒裼，扪虱应客，目如愁胡，拊髀而呼。
是必追橡栗於云杪，探水月於江湖，然後怏於心与。
依韵和丁元珍寄张圣民及序
梅尧臣（宋代）

平生天下友，常以道义求。
良朋既我遘，没齿无怨尤。
向来六七辈，非可取次俦。
议论吐肝胆，慷慨从窜投。
上能同所乐，下能同所忧。
出处乃一致，颜色无媚媮。
诗书每博约，文酒时献酬。
其间最达者，今已问喘牛。
我如沟中断，不入刀斧锼。
未忍舍素业，笔墨老更遒。
岂愿学葛藟，柔弱附彼樛。
但慕张平子，闲居吟四愁。
譬若种香兰，幸勿忧臭莸。
顾兹发向衰，仕路行将休。
自甘贫贱死，肯作儿女羞。
夷齐何其清，尚饿不食周。
末途逢元珍，果然知品流。
当时守南方，非是寡筭筹。
城空无一兵，有智欲谁诹。
直令韩彭处，奚所施善谋。
在法责固深，屈辱凡几秋。
无人一引手，落穽穷更幽。
乃以诗战我，摐摐排利矛。
用以以击少，左旋而右抽。
困蹙全夺气，奔降且无由。
孰意吾晚节，获奉君子游。
宴屡接其席，行屡接其輈。
遂使西归航，岸泊独淹留。
张侯喜闻馆，坐久月影收。
烛尽继以薪，夜分方还舟。
自古贤与愚，一一为冢丘。
定知不可免，安用计短修。
会须举杯杓，亦莫忘歌讴。
次韵子由舍人先生追读迩英绝句四首
张耒（宋代）

恭默谁聆金玉音，陶甄万物付无心。
君王好学真天意，忧国论思不厌深。
夜起
陈纪（宋代）

万籁沈沈见息机，轻寒猎猎入单衣。
新霜俗落露痕重，缺月渐单河影微。
村犬惊寒时自吠，水禽失侣夜犹飞。
更须景物完诗句，莫讶更阑未掩扉。
和永叔六篇其五和邻几学士桃花
梅尧臣（宋代）

深殿有春人到稀，武陵虽说昧当时。
踌躇莫忆人间世，恐至尘中悔却迟。
赠华阴李明府
曹松（唐代）

佩墨县兼清，约关西近城。三峰岂不重，厚地戴犹轻。

雪筱欹难直，风泉喷易横。须知高枕外，长是劝民耕。
渔家傲（寿白石）
卢祖皋（宋代）

白石山中风景异。先生日日怀归计。何事黄冈飞雪地。偏著意。画堂却为东坡起。

人说前身坡老是。文章气节浑相似。只待鼎彝勋业遂。梅花外。归来长向山中醉。
夏日通济里居酬诸先辈见访
刘得仁（唐代）

君子远相寻，联镳到敝林。有诗谁索和，无酒可赊斟。

门列晴峰色，堂开古木阴。何因驻清听，惟恐日西沉。
哀山民
赵师秀（宋代）

忆君初病时，仓皇造君榻。
知为寒所中，胫痹连左胛。
蒋子丹有神，三日能屈伸。
五日扶杖立，十日行逡巡。
于时数相见，谈娱靡曾倦。
啜茶犹满瓯，改诗忽盈卷。
君亦疑勿药，春和可为乐。
仙家桃最红，同践天台约。
多愁积如山，令君心不闲。
残疴故未去，涩啬肠腑间。
岳僧有烈剂，倒箧得馀惠。
服之汗翻浆，事与东流逝。
啼妻无完裙，弱子犹哀麕。
诗人例穷苦，穷死更怜君。
君如三秋草，不见一日好。
根荄霜霰侵，萎绝嗟何早。
哭君日无光，思君月照床。
犹疑君不死，猛省欲颠狂。
昨者君未疾，相过不论日。
晴窗春翦蒲，寒炉夜煨栗。
石阶苔藓中，犹有旧行踪。
忧心不能寐，无梦得相逢。
君诗如贾岛，劲笔斡天巧。
昔为人所称，今为人所宝。
石峰云有地，葬从朋友议。
须求侍郎铭，难见山民字。
平生翁与徐，南去久无书。
不知闻信后，涕泪当何如。
写池烟水暮，宛是西川路。
虚言楚客招，终感向生赋。
夜泊富阳有怀故园诸子
林皋（明代）

富春江上水悠悠，厓海烟岚望欲浮。书寄故人成万里，雁鸣残荻近孤舟。

青袍欲湿穷途泪，白发犹存壮士忧。夜雨西园相忆否，可堪翘首仲宣楼。
同李十二醉饮王氏牡丹园二首
张耒（宋代）

吹尽纷纷桃李尘，天香国艳一翻新。
正过谷雨初晴日，分得西翻大半春。
旧态似推新艳好，红芳不似淡妆真。
嗟予久得丘园意，何日相逢一幅巾。
宿长安苏雍主簿厅
李洞（唐代）

县对数峰云，官清主簿贫。听更池上鹤，伴值岳阳人。

井锁煎茶水，厅关捣药尘。往来多屣步，同舍即诸邻。
奉陪颜使君修《韵海》毕，东溪泛舟饯诸文士
皎然（唐代）

诸侯崇鲁学，羔雁日成群。外史刊新韵，中郎定古文。

菁华兼百刊，缣素备三坟。国语思开物，王言欲致君。

研精业已就，欢宴惜应分。独望西山去，将身寄白云。
幽居
陆游（宋代）

青门不种故侯瓜，拣得湖山便寄家。
老境一廛依水竹，壮游万里犯风沙。
气衰那办饮无算，病著更知生有涯。
莫道吾庐全索寞，墙东新补数株花。
麻姑山诗
吕南公（宋代）

朱栏跨略彴，孤绝东山口。不见客忘归，华标字如斗。

轩轩六龙辔，不醉云间酒。何以赠游人，松声杂鸣溜。
送陈叔方侍郎二首
刘克庄（宋代）

犹记同穿豹尾中，一翻覆手异蛇龙。
吕侯赐履作方伯，毛颖免蛇成秃翁。
清苦吏人无厚禄，殷勤军将有斜封。
君归定访耆英社，问讯周南太史公。
自桃川至辰州绝句四十有二 其四十二
赵蕃（宋代）

牂牁何处莫穷源，万折千矶剧迅奔。寸寸上来良亦苦，不知断却几番魂。
归东阳临岐上杜使君七首
贯休（唐代）

小谢清高大谢才，圣君令泰此方来。

一从到后常无事，铃阁公庭满绿苔。

红锦帐中歌白雪，乌皮几畔抚青英。

不知何物为心地，赛却澄江彻底清。

谁报田中有黑虫，一家斋戒减仙容。

分忧若也皆如此，天下家家有剩舂。

忧民心切出冲炎，禾稼如云喜气兼。

林下闲人亦何幸，也随旌旆到银尖。

方恐狱中桃树出，忽闻枯木却生烟。

褚祥为郡曾如此，却恐当时是偶然。

枯骨纵横遍水湄，尽收为冢碧参差。

分明为报精灵辈，好送旌旗到凤池。

舍鲁依刘一片云，好风吹去远纤尘。

犹期明月清风夜，来作西园第八人。
用斯远韵寄赵湖州三首
赵蕃（宋代）

别去虽天外，书行每便中。
昼吟宵不断，夜梦晓还空。
时用有显晦，交情无达穷。
看公与徐孺，宁复计违从。
夏日闺怨
蔡瑰（唐代）

桃径李蹊绝芳园，炎氛炽日满愁轩。枝上鸟惊朱槿落，

池中鱼戏绿蘋翻。君恋京师久留滞，妾怨高楼积年岁。

非关曾入楚王宫，直为相思腰转细。卧簟乘闲乍逐凉，

熏炉畏热懒焚香。雨沾柳叶如啼眼，露滴莲花似汗妆。

全由独自羞看影，艳是孤眠疑夜永。无情拂镜不成妆，

有时却扇还风静。近日书来道欲归，鸳鸯文锦字息机。

但恐愁容不相识，为教恒著别时衣。
和杨仲轲春难度 其一
文同（宋代）

春难度。红梢梢，寻缕缕。朝披烟，暮结雨。劝君饮酒莫用诉。

春难度。
晓发龙江阁和松波太宰赠行韵
王弘诲（明代）

晓日河梁促去舟，离情南繫水东流。白门回首青山隔，祇有江声似鹭州。
巫山一段云 道友坚留住冬圣地，西北有缺，
尹志平（元代）

完备因缘，故述之我有林泉兴，君无补缺心。一方圣境理幽深。物外结知音。还到春时圆备。合是全真一会。功成行满待他年。携手上云天。
赠渔者
舒岳祥（宋代）

红蓼青芦媚一川，夕阳偏丽晚秋天。
吹沙已老松鲈上，日日江头望钓船。
欲雪
王安石（宋代）

天上云骄未肯同，晚来雪意已填空。
欲开新酒邀嘉客，更待天花落坐中。
虹县严孝子墓
刘湾（唐代）

至性教不及，因心天所资。礼闻三年丧，尔独终身期。

下由骨肉三，上报父母慈。礼闻哭有卒，汝独哀无时。

前有松柏林，荆蓁结朦胧。墓门白日闭，泣血黄泉中。

草服蔽枯骨，垢容戴飞蓬。举声哭苍天，万木皆悲风。
过九江二绝似同舟诸游好 其一
王褒（两汉）

孤舟几日别京华，望尽南天不见家。客里相看须尽醉，江心何用泣琵琶。
次贵州二首 其二
李纲（宋代）

怀泽为邦古郁林，江边邑屋树森森。山连八桂峰峦秀，地近重溟雾雨淫。

岁久承平消瘴疠，时危争战觉幽深。试谋十亩膏腴地，丹荔青蕉获我心。
秋征图
李龏（金朝）

断崖兮秋清，野桥兮烟横。彼何人兮短褐，跨蹇驴兮孤征。

登蜀人兮出函谷，叫阊阖兮谒承明。兰皋兮芷葺，木涵风兮楚声。

渺何之兮不返，因有感兮吾生。
林明仲自梅屿挐舟招丁道济道揆张思豫及予同饮索诗坐间成六绝七月朔日 其一 赠诸公
王十朋（宋代）

五人二百六十五，尊酒相逢非偶然。把手共为他日约，莫缘富贵负林泉。
惜春词
多隆阿（清代）

已往许多春，古人得所遇。去去不复回，如水向东注。

四时景全佳，惟春倍可慕。万紫与千红，一篇绚烂赋。

春来拒未能，春去留不住。惜春复惜春，花飞又无数。
题齐云亭
李之仪（宋代）

凌空登白纻，此地与云齐。一览众山小，方知人世低。

暂留蝴蝶梦，终负杜鹃啼。回向禅关客，何当别有梯。
舟中望栖霞山
陶澍（清代）

栖霞如丽人，秀质何葱茜。掩袂大江隈，可望不可见。

飘飘云气深，暧暧树阴转。舟行烟望遥，时复露一面。

上有最高峰，矗起旁无援。慨想登峰人，俯视浮云变。

何当御天风，从之泠然善。
树王
释元肇（宋代）

翠丝缜密赤心存，肤腠凌风溜雨皴。直节向时曾遇上，微荄率土莫非臣。

轮囷古柏空生蜀，偃蹇寒松枉仕秦。瀑布青山堪带砺，森森同见万年春。
宫词三十三首
曹勋（宋代）

射殿从容御六钧，飞星白羽骇臣邻。
莫惊压尽天山箭，自昔羌胡畏圣神。
遂平馆舍和褚筠心前辈韵 其一
陈嗣龙（清代）

几日看红叶，重来荫绿天。霜华凭点缀，树影得清圆。

读画云生壁，敲诗砚滴泉。仆人贪偃卧，那解爱便妍。
挽杨提举
程珌（宋代）

风惨琳宫晓，云愁铁瓮春。
鸿冥方避弋，鱣集遽成尘。
金虎多遗爱，银菟愧后人。
寻思汉循吏，竹帛逐时新。
咏四僧 其二 石溪
吴灏（清代）

牛首山中庵里灯，枯禅趺坐发鬅鬙。可怜一片江南景，乱云衰草一泓澄。
夜泊水村
陆游（宋代）

腰间羽箭久凋零，太息燕然未勒铭。
老子犹堪绝大漠，诸君何勒泣新亭。
一身报国有万死，双鬓向人无再青。
记取江湖泊船处，卧闻新雁落寒汀。
偈颂六十七首
释原妙（宋代）

十五日已前，{毡占换畏}{毡占换畏}{毡占换畏}{毡占换畏}，
魍魍魉魉。十五日已后，
巍巍堂堂，炜炜煌煌。
正当十五日，虚空为鼓，
须弥为槌，轻轻击动，
佛祖攒眉。若将耳听应难会，
眼处闻声方始知。
次韵寄题俞司谏国昌待曙楼
莫止（明代）

棂轩高架绝尘霏，银烛烧残万籁稀。清禁似闻声动钥，明河渐见影承晖。

扪心默感时难际，触事宁禁思欲飞。更倚云梯增悚惕，君王勤政正宵衣。
园
杜甫（唐代）

仲夏流多水，清晨向小园。碧溪摇艇阔，朱果烂枝繁。

始为江山静，终防市井喧。畦蔬绕茅屋，自足媚盘餐。
小园春事二首 其一
孙觌（宋代）

屋头唤雨泥滑滑，万瓦纷披土囊发。西园春事一时休，繁红浸乱烟脂雪。

绿萝高张翠羽盖，苍巘中断青玉玦。不见枝上一点红，千顷桑麻光似泼。
雪後龟堂独坐
陆游（宋代）

丈夫自重如拱璧。
安用人看一钱直。
箪食豆羹不虚受，富贵那钱从人得。
读书万卷行媿心，幽有鬼神为君惜。
龟堂乐处谁得知？红日满窗听雪滴。
送人归京师
陈与义（宋代）

门外子规啼未休，山村落日梦悠悠。
故园便是无兵马，犹有归时一段愁。
句
朱翌（宋代）

缙绅处士议所以，将军贵人须毕之。
书怀示友十首 其十
陈与义（宋代）

青青堂西竹，岁寒不缁磷。蓬蒿众小中，拭眼见长身。

澹然冬日影，此处极可人。子猷幸见过，一洗声色尘。
陈杰荆州之役伯文实约予闻其没官怆甚不寐遂
苏泂（宋代）

细雨归帆暮，西风远笛哀。
江空人永已，兴尽首重回。
嗣祖焉非福，王生本不来。
从今长谢客，稳卧北山隈。
简子直
陈襄（宋代）

吴郡三年困水灾，昔时从事建麾来。
遥知到后疏游燕，不比苏韦放酒杯。
偈三首 其三
妙普庵主（宋代）

船子当年返故乡，没踪迹处妙难量。真风遍寄知音者，铁笛横吹作散场。
阿师能画极清真自是金辉玉润人赢得蛟龙双浦上
虞堪（明代）

积水东来溯极天，杯浮三万觅单传。等閒三昧都游戏，未识齐州九点烟。
河西太守杜公挽歌四首 其四
岑参（唐代）

漫漫澄波阔，沈沈大厦深。秉心常匪席，行义每挥金。

汲引窥兰室，招携入翰林。多君有令子，犹注世人心。
九日用渊明韵二首
方回（元代）

渊明谢督邮，犹有金石交。
故人笃古谊，未随霜叶雕。
把菊东篱下，气与南山高。
颜生忽至止，双凤鸣青霄。
我誓死岩穴，瓮灌讵云劳。
奈何今年秋，一旱川原焦。
酒钱蔑由致，拟坡聊和陶。
索寞世所贱，由来非一朝。
织图二十三首 其二十一 攀花
胤禛（清代）

织绢当织长，挽花要挽双。绪繁劳玉腕，梭冷烬银缸。

新样胜吴绫，斜文赛蜀锦。成匹落谁家，讵忍栽衾枕！
连得夏三十一翇兄弟范十五仲容赵十七颖达书相与甚勤作诗寄之
吕本中（宋代）

闲居病亦侵，世务每绝念。犹怜二三子，从我久未厌。

书来不改二，意苦辞亦赡。问我来何时，期我早会面。

我行但谋食，欲去复未便。要当相就居，同止山水县。

读我所传书，亦足满素愿。开卷忽有得，如饮醇酒酽。

吾闻古志士，学也盖有渐。欲升夫子堂，不摘屈宋艳。

倒篱望青天，岂必在窥覸。他时倘从容，此语子可验。
山阴道士乞书
沈明臣（明代）

笑予不是右军书，书罢无鹅意自疏。
卖扇桥头逢酒伴，王婆店里炙枯鱼。
扪腹
陆游（宋代）

身如椰子腹瓠壼，三亩荒园常荷锄。
著万卷书虽不足，容数百人还有余。
朝丹霞
高似孙（宋代）

杳倏驾兮潜青宜，舞刚风兮鹄分翎。
上何有兮无能名，老积气兮寒泠泠。
又和湘滨卜居
胡寅（宋代）

闻道园池各著名，起予归梦过临蒸。
已开尘外寻山眼，更曲堂中饮水肱。
有地且须多种秫，好閒何必苦邀僧。
杖藜他日端来去，但恐公朝正与能。
杂咏一百首·扶苏
刘克庄（宋代）

诏自沙丘至，如何便释兵。
君王令赐死，公子不求生。
送衡山琴画张道士二首
邓林（宋代）

满天风月澹消骚，三尺枯桐古调高。
不敢问君听别操，请弹二十五离骚。
经靖安里
殷尧藩（唐代）

巷底萧萧绝市尘，供愁疏雨打黄昏。

悠然一曲泉明调，浅立闲愁轻闭门。
昔游诗 其十五
姜夔（宋代）

衡山为真宫，道士饮我酒。
共坐有何人，山中白衣叟。
问叟家何在，近住山洞口。
殷勤起见邀，徐步入林薮。
云深险径黑，石成湍水吼。
寻源行渐远，茅屋翦如帚。
老烹茶味苦，野琢琴形丑。
叟云司马仟，学道此居久。
屋东大盘石，棋画今尚有。
古木庇覆之，清泉石根走。
因悲百年内，汲汲成白首。
仟人固难值，隐者亦可偶。
追惟恍如梦，欲画无好手。
偈颂一百六十首
释宗杲（宋代）

棒打石人头，曝曝论实事。
不用作禅会，不用作道会。
送徐咨议总管 其二
林希逸（宋代）

括要翁精训，君于翁又贤。吟工如射巧，稿富已刊传。

资格宜分竹，功名早著鞭。从军诗更好，因雁寄溪边。
次杨丈喜雨
姜特立（宋代）

银竹森森度翠林，惰龙不用血蹄涔。仓箱且为农夫庆，敢说祠官俸有金。
送枢密使楼先生还乡
王用（宋代）

辅治皇朝已有年，一朝辞老意乾乾。
满京朱紫咸怀德，设席城门表大贤。
别酒斟来须罄盏，阳关迭唱促开船。
于今解职归田里，指日丹书下九天。
吴门田家十咏 其一
毛珝（宋代）

去年一涝失冬收，逋债于今尚未酬。偶为灼龟逢吉兆，再供租约赁耕牛。
挽南塘朱检阅二首 其一
卫宗武（宋代）

传笏自文昌，身名克显扬。蜚声腾宦路，接武近鸳行。

廉尚冰霜洁，吟篇风露香。晚年陶靖节，松菊更凄凉。
南湖有怀遂初尤公侍郎寄赠七言
张镃（宋代）

停骖曾送柳边舟，忽忽今冬病故秋。
望远溪山常入梦，写残书信只成愁。
明心坐断三千佛，谒帝行归十二楼。
临水忆君谁复信，乱烟凄暮白芦洲。
寄呈座主李左史三首
程公许（宋代）

世纷枨触不胜忧，尚未忆薰风故国游。
惝怳梦回身八翼，凄凉别久日三秋。
愿驰玉軑天津阻，拟问星槎海浪浮。
千载指南先觉在，行迷未远却回头。
挽廖山父
程公许（宋代）

忘年幸接使君游，仲氏率交意最稠。
桂花主看霏月露，兰芽何遽陨霜秋。
遗编荟粹兼三传，英气峥嵘必一丘。
忍见翣车随二老，彭伤试与问庄周。
出行湖山间杂赋
陆游（宋代）

径绕茶冈北，桥连芡浦东。
虫锼乌柏叶，露湿豨蔹丛。
烧地春芜绿，渔扉夕照红。
君恩那可报？惟是祝年丰。
沈君五十时其子乡进士昌期与余善
王世贞（明代）

沈君不作黄头郎，行年五十鬓未苍。有子器业如东阳，贤书姓名标大桁。

归来拜进南山觞，守令羔雁罗中堂。里门大旗当风扬，摐金伐鼓奏丝簧。

客称既醉主未央，但令玉液盈银缸，明年之乐不可方。
骆川驿中梦与一故人作诗十余韵既觉唯记其两
晁说之（宋代）

西征岂不乐，梦中诗佳之。
南山络绦华，四顾吃所哀。
山川今可梦，小谢恨能裁。
无令辜此夕，羸马空徘徊。
太原古城惠明寺塔秋望
元德明（金朝）

西山万古壮陪京，一日汾流入废城。浩浩市声争晓集，畇畇原隰但秋耕。

晋公老去诗仍在，越石亡来恨未平。千尺浮图暮烟底，瓦盆浊酒为谁倾。
中岩十八咏·虎头峰
晁公溯（宋代）

山灵亦自喜，尊者乃吾师。
得与鹫岭并，不作虎头痴。
偈颂六十八首 其十四
释法薰（宋代）

不是琅琊，洎被这僧惑乱。若非这僧，琅琊令不虚行。

末后棒头卖峭，更向露柱藏身，笑杀毗耶杜口人。
银瓶女
杨维桢（元代）

岳家父，国之城，秦家奴，城之倾。皇天不灵，杀我父与兄。

嗟我银瓶，为我父缇萦。生不赎父，死不如无生。千尺水，一尺瓶，瓶中之水精卫鸣。
扇子诗
李石（宋代）

负笈无他奇货，笔端有力躬耕。
僰道颇思山谷，兰陵一变荀卿。
庆春宫·云接平冈
周邦彦（宋代）

云接平冈，山围寒野，路回渐转孤城。衰柳啼鸦，惊风驱雁，动人一片秋声。倦途休驾，淡烟里、微茫见星。尘埃憔悴，生怕黄昏，离思牵萦。
华堂旧日逢迎。花艳参差，香雾飘零。弦管当头，偏怜娇凤，夜深簧暖笙清。眼波传意，恨密约、匆匆未成。许多烦恼，只为当时，一饷留情。
维摩畅林居（一作题维摩畅上人房）
李洞（唐代）

诸方游几腊，五夏五峰销。越讲迎骑象，蕃斋忏射雕。

冷筇和雪倚，朽栎带云烧。从此西林老，瞥然三万朝。
早起偶得
孙周（清代）

诗梦如烟堕水村，前溪夜雨长新痕。晓来聊展一编坐，无数乱峰青到门。
癸酉岁暮寿春道中五首 其五
刘弇（宋代）

有客有客垢发须，羹魁挂鞍无宿储。翘心北阙比寒藿，它日南山抛旧庐。

逆旅丈人真脆意，揖我下床邀踞垆。悠悠高门击鲜子，萍匏殊根勿诮渠。
和正仲赋重修篆畦亭馆韵
舒岳祥（宋代）

亭馆成来三十年，主人头白与扶颠。已诛荐莽开瓜圃，更剪茭芦浚藕田。

竹下鸣琴长忆鹤，花边酿酒拟留仙。今知烦恼都无用，脩短随缘一任天。
寄友
陈鳞（宋代）

双鱼书不至，江上又空还。
芳草去时路，暮云何处山。
吟床花片积，钓石藓痕斑。
惟有思君梦，迢迢夜度关。
题有竹轩
许及之（宋代）

家世岂孤竹，夷齐真二难。清风与直节，一一耸高寒。
竹溪直院盛称起予草堂诗之善暇日览之多有可
刘克庄（宋代）

险绝朝鲜国，微茫海四环。
帝于焉驻跸，人以此名山。
虏讋天威近，师行雪浪间。
车旗临鸟道，草木识龙颜。
露布虬须喜，饶歌鸭绿还。
可怜房与魏，扈从不随班。
赠山掠道士
姚勉（宋代）

山高掠小赤壁游，梦中道士鹤掠舟。
当时此鹤是君否，犹爱山掠悬高秋。
夜深万籁寂不嚣，金波行空烂将流。
划然一啸拍栏玉，宇宙万物皆浮沤。
醉落魄 海棠
范成大（宋代）

马蹄尘扑。春风得意笙歌逐。款门不问谁家竹。只拣红妆，高处烧银烛。

碧鸡坊里花如屋。燕王宫下花成谷。不须悔唱关山曲。

只为海棠，也合来西蜀。
固城怀归
潘献可（宋代）

税驾蚕将老，旋车燕欲归。
人情秋思薄，酒力晚风微。
青鬓愁边改，丹心老去违。
吾庐元不远，望断白云飞。
高阳台 同人邀集长丰山馆有序
黄燮清（清代）

蓼补篱根，蘋香镜里，无风无雨汀洲。商略寻诗，最难俊侣清游。

汀来尘鬓浮名误，醉乡中、迟了封侯。小勾留。只许看山，不许悲秋。

鉴湖乞假寻常事，问何人招隐，先订闲鸥。坐对苍茫，生怜高处多愁。

暮云渐有催钟意，近黄昏、才理归舟。尚回头。且等斜阳，红过城楼。
谈道亭睡觉而成
孔平仲（宋代）

松竹昼阴环，清风枕席间。梦随啼鸟散，心伴白云闲。

渔艇归前浦，樵歌下远山。徘徊明月夜，高兴向忘还。
玉瓯菊
史铸（宋代）

化工施巧在秋葩，琢就圆模莹可嘉。
著底香心真蜡色，似留赏客欲分茶。
中秋呈元长 其二
赵鼎（宋代）

谁作清光伴，潇然属两翁。他乡多病后，竟夕一樽同。

孤杵征衣泪，寒沙战角风。何由遂心赏，幽思渺秋空。
雪霁有感
谢翱（宋代）

夜长春度梦，门雪拥笆篱。不倚成山积，情知有霁时。

日高檐自雨，气上瓦如炊。风过梅花湿，寒香只恋枝。
奉和御赐进士诗
彭龟年（宋代）

昭回云汉揭天章，忽到人间足宠光。
必有颺言兴率作，不须击筑叹飞扬。
湛恩汪濊倾多士，密意绸缪际万方。
何幸小臣陪俊造，一如丰草在成康。
丙午新正书怀十首
范成大（宋代）

殊方节物记吾曾，海北天西一瘦藤。
乌榄鸡槟尝老酒，酥花芋叶试新灯。
瘴云度岭浓如墨，边雪窥窗冷欲冰。
闲展两乡图画看，卧游何必减深登。
访李延不值
真山民（宋代）

白云满空山，山空不未归。
拄杖莫敲门，恐惊白云飞。
赠三门漕运钱舍人
魏野（宋代）

相知有宿缘，一见两忻然。
我拙宜名野，君廉恨姓钱。
唱酬思阁笔，迎送愧楼船。
却恐徵归阙，慵过砥柱边。
花时苦雨
何景福（元代）

东君费尽春功绩，万紫千红竞容色。岂知晴光变霪雨，故为芳程入衔勒。

柳腰孱颜珠翠重，棠腮泪落胭脂湿。纷纷桃李委泥滓，翳翳云霾裹山脊。

屋茅蒸菌灶产蛙，涛声入户风掀席。繁华九十暗中老，园林陡觉秋萧瑟。

鞦韆高阁粉墙西，门锁深宫土花碧。穿钱甃径世无有，辗地香轮已何适。

云间踆乌如可赎，一掷千金讵容啬。长须沽酒出门去，陌上泥深几没屐。

倚阑对花重太息，花为春开春不惜。应知造物等儿戏，天怒花妖丧民德。

薄命佳人亦如此，伤春背立阑干泣。君不见玉环花妖祸唐室，西施花妖沼吴国。

江湖□困只忧民，不忧花死忧无麦。
何仁甫作室日生男
方回（元代）

筑室肇闻开吉卜，弄璋恰喜共良辰。
千间广厦连云起，一颗明珠入掌新。
撰上梁文焉用我，作汤饼客可无人。
门闾如此须高大，他日能容驷马轮。
水调歌头 折庭桂寄玉雯姊，即询菊花消息
王瑗（清代）

分手半秋矣，金粟又飘香。对兹云外仙艳，月姊忆瑶光。

不惜兔惊折取，好趁鸾飞寄与，镜助晓来妆。或用胆瓶供，静倚一枝旁。

想君来，东篱下，旧芬芳。不知近日消息，可有几分黄。

倘许翠衿人到，共把白衣酒酌，小醉正无妨。我辈不栉士，只合为花忙。
渔父词 其六
赵构（宋代）

侬家活计岂能名，万顷波心月影清。倾绿酒，糁藜羹，保任衣中一物灵。
读《晋史》
苏轼（宋代）

沧海横流血作津，犬羊角出竞称真。
中原岂是无豪杰，天遣群雄杀晋人。
天圣五年春省试献羔开冰
文彦博（宋代）

国重司寒祭，羔羊献礼陈。开冰遵旧典，荐庙属昌辰。

肥羜方登遵，清壶冀飨神。虫疑非蚤夏，狐听异先春。

凿凿凝光莹，峨峨发彩新。何当比鱼上，从此出迷津。
北邙山
汪元量（宋代）

芒芒北邙山，高坟尽无主。
惟有石麒麟，相向立秋雨。
偈十三首
释法泰（宋代）

勿思惟，休造作，
展手开拳咄咄咄。随意说，
任天真，镇州萝蔔重三斤。
堪笑老胡不知有，九年面壁太劳神。
浮邱八景 其四 大雅堂
杨茂先（明代）

学士金羁岭外游，堂开仙境似瀛洲。鸿篇大雅追千古，遥夜文光射斗牛。
赵北口感旧
田同之（清代）

燕南赵北路迢迢，往事何堪问柳条。只此公车风雪里，十年三过十三桥。
咏双槐
张耒（宋代）

花开虽可怜，采色不坚久。
譬如玩冰雪，随执随去手。
可悦则生玩，玩灭恼随后。
美好称不祥，此语端易究。
中庭两苍槐，老枿独晚秀。
残春余十日，万叶舒欲覆。
森森翠羽盖，植立分左右。
波涛起风夜，幄暮护炎昼。
其荣无可悦，衰变亦何咎。
欲攀无足玩，欲撷无足嗅。
泊兮初无情，淡也故可守。
病来捐众嗜，味道有真觏。
寄言两苍翁，请与汝此寿。
挽王礼部二首
刘克庄（宋代）

留滞身犹健，招延鬓已皤。
竟无金实橐，虚有锦为窠。
貂角传空响，蛾眉妒渐多。
向来真率伴，回首半消磨。
戏酒官
洪刍（宋代）

吏部瓮间应烂醉，渊明篱下祗空杯。径须道士常持满，拉取青州从事来。
偕雨岚伟君游北山暮归
王京雒（清代）

凉月忽浸水，夕阳犹在山。残林黄叶响，时有鸟飞还。

我亦怨孤往，期君开俗颜。来朝更相访，一笑白云关。
次韵题孔融伯隐君画菜
程敏政（明代）

忽忽青满眼，开卷足相慰。墨田纷雨甲，笔缕粲星纬。

因之念老圃，圣训有攸畏。蔬食而饮水，正欲葆真气。

缅怀古坛杏，袅袅绿阴芾。当时曲肱眠，至乐本无既。

栖栖陈蔡厄，谁复辨良贵。赖此箪瓢人，不择藜糁味。

美哉厌道腴，聊尔涤尘胃。岂无食肉者，澌灭几名讳。

亦有事魔语，千载唾馀诽。吾谁堪适从，壁立树严毅。

恒思召园子，连茹拔其汇。豆间斋祭心，曾靡间珍费。

而况申申容，对越凛如忾。虞庠献春丁，祀典讵无谓。

奉俎欲升堂，前期怅犹未。
赠游宣教
袁燮（宋代）

连日雨滂沱，闾阎应甚苦。
慨念乐隐翁，萧然坐环堵。
术业岂不精，一寒乃如许。
请君姑置之，对妇酌芳醑。
润云
释元肇（宋代）

高结据空虚，吴中大隐居。碧云生暮景，清气浥楼书。

座上通玄客，门前长者车。东隅贯休阁，相望复何如。
行唐村平野晴色妍甚
范成大（宋代）

暖日烘繁梅，秾香扑征鞅。云烟酿春色，心目两骀荡。

柳眉翠已扫，桑眼青未放。兹游定不俗，前路入千嶂。
闲居杂题五首（以题十五字离合）。鸣蜩早
陆龟蒙（唐代）

闲来倚杖柴门口，鸟下深枝啄晚虫。

周步一池销半日，十年听此鬓如蓬。
皇雅十首 其七 庶工
尹洙（宋代）

帝咨庶工，畴其辅予。俊乂以登，厥劳乃图。匪忘旧勋，非贤勿俞。

巍巍衮台，盛德以居。

任贤伊何，昌言是庸。勉告尔猷，罔恤乃躬。岂无狷辞，怫于予衷。

予不尔疵，尔无面从。

始时从官，戎容扬扬。今帝左右，儒冠煌煌。朝廷以尊，文物典章。

得人之盛，奕世重光。
谢郑闳中惠高丽画扇二首
黄庭坚（宋代）

会稽内史三韩扇，分送黄门画省中。
海外人烟来眼界，全胜博物注鱼虫。
蜡梅香
吴师孟（宋代）

锦里阳和，看万木凋时，早梅独秀。珍馆琼楼畔，正绛跗初吐，秾华将茂。国艳天葩，真澹伫、雪肌清瘦。似广寒宫，铅华未御，自然妆就。凝睇倚朱阑，喷清香暗度，易袭襟袖。好与花为主，宜秉烛、频观泛湘酎。莫待南枝，随乐府、新声吹后。对赏心人，良辰好景，须信难偶。
题石桥
蒋璨（宋代）

石桥西去接烟霞，方广山头佛子家。
今日我来生善念，分明盏上见茶花。
寿士人
潘牥（宋代）

花朝清晓雨初收，瑞气祥风满玉楼。
蓬矢重逢三八日，椿龄再祝一千秋。
飞黄去逐冲霄凤，诏紫来从入谷驺。
富贵光荣皆分事，早盾名姓动金瓯。
望雨
邵雍（宋代）

久旱偶成雨，方喜慰愁苦。
虽能敛尘土，不能救禾黍。
三山先贤祠落成八首
熊禾（元代）

州牧风化遗，乡贤典刊旧。
年代较后先，人品类贤否。
公议岂有情，祀典固非苟。
道义思无疆，功言期不朽。
谒李尊师
奚贾（唐代）

万物返常性，惟道贵自然。先生容其微，隐几为列仙。

炼魄闭琼户，养毛飞洞天。将知逍遥久，得道无岁年。
昔昔盐二十首 其十八 今岁往辽西
弘历（清代）

闻道新移戍，寒冰更渡辽。只思分袂苦，那忆画眉娇。

雪后边风劲，霜前塞树彫。想君回首处，云岭隔迢迢。
谢李侍郎
王十朋（宋代）

君不见西京孝武称材雄，致治欲与唐虞同。诏求贤良论阙政，翻取曲学公孙弘。

又不见文宗在唐号儒雅，制诏勤勤策群下。刘蕡切直弃不收，卒使太阿归宦者。

吾皇策士亲临轩，不为故事求空言。犹疑有司效冯宿，或恐前列登公孙。

九天赐下飞奎翰，照眼昭回悼云汉。抑尚忠谀有训词，品题高下由宸断。

儒宗被命持文衡，银钩拜赐恩非轻。归将乐石刊圣语，分贶下及狂愚生。

畎亩惓倦蓄忠愤，射策自惭言不尽。它日倘陪鸳鹭行，愿效魏公摅底蕴。
登广城楼
吕定（宋代）

三尺龙泉事远游，越王台上望南州。
一天雨过千山晓，万里风南五月秋。
江郭楼台蛮客市，海门烟日蜑家舟。
临戎不有安边策，应愧常何荐马周。
春酒
张雨（元代）

雪度青天落酒杯，花枝半拂角巾摧。陶公醉石苍苔满，不见猖狂李白来。
赠郑济若 其一
林朝崧（清代）

雅会高秋赴竹林，沿途风景发清吟。甲溪南北山重叠，吊古惟应上铁砧。
和何明府爱莲诗
刘黻（宋代）

濂溪题品非轻许，祗爱亭亭臭味同。
日晚色归霞照里，夜凉香在月明中。
独惭冬叶留寒翠，却笑春花学醉红。
天付清姿尝净植，曾闻结社有陶公。
秦州薛都督挽词
崔湜（唐代）

十里绛山幽，千年汾水流。碑传门客见，剑是故人留。

陇树烟含夕，山门月照秋。古来钟鼎盛，共尽一蒿丘。
送程彦明煜之松江
高逊志（明代）

同是他乡客，俱为避地人。
兴来犹浪迹，别去更沾巾。
山路常疑犹，江花已报春。
荒烟投远戍，落日扣通津。
樵笠归墟尽，渔蓑度水频。
扬帆惊宿鸟，鼓柁骇游鳞。
俗薄谁知己，时危不计贫。
飘然沧海上，也欲共垂纶。
慰陈芷公兼悼宗锦世兄
郑国藩（清代）

荀氏有八龙，君家少其一。七星看伴月，承欢同绕膝。

顷岁月光掩，伤春集正刻。客秋一星沈，夺锦编又勒。

孟郊哭子哀，写怀曾纵笔。父子有天性，情固难自克。

不才且酸辛，矧乃才俊逸。吾谓君莫悲，君门方盛极。

有子总师干，有子勤吏职。群季亦闻人，诗书状行色。

兰桂满庭前，英英并秀出。君更寿而康，等身勤著述。

天地无全美，三多况已得。达哉漆园叟，彭殇皆俦匹。

释氏重真性，久存非物质。尼山有至言，闻道死何恤。

修短有定分，奈何自恻恻。老我颓唐甚，思抽惭乙乙。

一言聊慰君，色空傥可识。
赐知贡举钱惟演
宋真宗（宋代）

寅奉昌图绍庆基，选抡多士叶前规。
乡闾荐拔期无滥，草泽搜前讵有遗。
德举况逢全盛日，计偕咸造广场时。
春官任职当求善，宗伯抡材务得宜。
侍从名儒当委任，艺文公道辩妍媸。
儜伸衡鉴裁深念，允协菁莪乐育诗。
游灵洲山
伦以谅（明代）

为爱鳌峰胜，灵洲阁影蟠。东南观欲尽，天地若为宽。

云树闲清昼，江帆乱激湍。山川迂岁月，风雨又凭阑。
真珠帘（四时怀古夏词）
陈著（宋代）

青云玉树南薰扇。京华地、别是潇湘图展。茉莉芰荷香，拍满笙萧院。雪藕盈盈歌袅处，早已带、秋声凄怨。堪叹。把时光轻靠，冰山一片。

从古幻境如轮，问铜驼、应是多番曾见。谁把笛吹凉，总是腔新换。水枕风船空入梦，但极目、波流云远。消黯。更华林蝉咽，系人肠断。
岁暮祫祭大礼肇行骏奔之馀喜而有作
倪岳（明代）

天晴除日冻初销，圣主乘春下九霄。合祀始崇周典礼，分班仍九汉官寮。

寝宫帘影依龙衮，辇路銮音协凤韶。至孝夐超千古上，遗经曾见纪宗尧。
早发胶州往沂与叶方伯马上一日耳目所闻见各成古诗
李裕（元代）

轻飙屏氛翳，天际无纤瑕。曙河颓坤维，残月明窗纱。

满野乱号鸡，隔林起栖鸦。寂寥对短炬，悽恻闻悲笳。

征骖命夙驾，玉勒黄金騧。翩翩渡胶河，悠悠徂琅琊。

崒嵂山万重，逶迤路三叉。惊湍激漰湃，深谷虚谽谺。

陉岘抗亭馆，隈隩藏人家。细流抱村曲，险径沿崖斜。

缘危试扪葛，涉深还问槎。徒旅惮路遥，疲马倦鞭挝。

行行虽云苦，往往得景嘉。山连远峰叠，溪断芳丛遮。

笙簧林间鸟，鼓吹池中蛙。空洞啸虎豹，陡涧潜龙蛇。

岫列若围屏，树密如排衙。仙宫绕层阿，閒敞静喧哗。

烟岚互明灭，竹木相交加。武陵远相似，山阴奚足誇。

平生惬幽旷，爱此停征车。休憩倚茂松，披拂搴馀葩。

道人意勤绻，留我饭胡麻。山盘荐细韭，涧水烹新茶。

青童抱绿绮，朱颜双髻丫。白雪翻素手，清响殊琵琶。

是时微雨收，夕照笼馀霞。缥缈川原迥，徘徊瞻望赊。

不其閒火牛，潍水空囊沙。斯人已沦谢，往事堪伤嗟。

昨日齐城中，百卉方萌芽。薰风忽南至，绿柳连青葭。

匪徒时物变，不觉鬓已华。行迈犹靡靡，飘泊天一涯。

安如东陵侯，学种青门瓜。
从事郎致仕史挽诗
魏了翁（宋代）

人为浮名若挂钩，夫君知命独休休。
东都门外蚤辞禄，西岘山前不入州。
告第书归泉壤底，满籯金在架签头。
当年勇退称三老，此老胡宁不憗留。
得七峰符卿书并示往岁见忆之作叙感二首 其二
尹台（明代）

奕叶猗兰振代光，君家兄弟大芬芳。谁因采佩思王者，自咏迷阳学楚狂。

昨忆尺题存箧笥，何时斗酒说干将。定知鸿鹄翔天汉，羽翮无劳弋缴防。
华山吟送郭公绪之陕西佥宪
王洪（明代）

太华五千仞，削成周四方。夫容半天开，秀色何苍苍。

而我昔游览，飘摇紫霓裳。云中过太白，雪下来温汤。

浩歌醉新丰，拂袖梅花香。夜半历仙掌，长啸明星傍。

鹤舞瑶树阴，月出云台凉。岩高银河近，天阔松风长。

俯视六合间，洪河去茫茫。却借韩众鹿，西度岐山阳。

高谈帝王略，欲钓蟠溪璜。别来二十载，事久情难忘。

之子一何秀，孤英压众芳。劳持宪臣节，西行肃刑纲。

鞍马纷照耀，交游仰辉光。身上五色衣，云霞护神羊。

高堂振白笔，六月飞秋霜。鸡犬夜不惊，豺狼自摧藏。

岂徒示崇高，璧立千丈强。名增古岳重，气与仁风扬。

倘有冥世士，高卧烟霞乡。举手可引之，金阙同翱翔。

去去勉勋业，永言赠新章。
山中示弟
王维（唐代）

山林吾丧我，冠带尔成人。莫学嵇康懒，且安原宪贫。

山阴多北户，泉水在东邻。缘合妄相有，性空无所亲。

安知广成子，不是老夫身。
送比部吴枢季之金陵时舍弟在仪部
王世贞（明代）

东山六月下何迟，此去风流建业知。行李夜投朱雀巷，墨花秋业白云司。

棠阴故郡迎舟出，槐色清人抱案移。欲觅阳春春署在，侬家团扇是新词。
英宗皇帝挽辞二首
王安石（宋代）

玉册上鸿名，犹残警跸声。
忽辞千岁祝，虚卜五年征。
羽卫悲哀送，山陵指顾成。
讴歌归圣子，世孝在持盈。
南郊即景
赵善信（宋代）

胜日觅芳行，白云朝露湿。
沙头人过频，桥底湍流急。
花在隔篱明，鹃於高树泣。
青帘沽酒家，和气春风集。
泊舟青县馆赋天外帆一篇
尹耕（明代）

天外帆，何翩翩，海鸥沙鹄同流连。晴空弄影水花乱，阴昼缚风地轴旋。

蜀缆吴樯几千里，上濑鸣滩自邻比。官网横被垂天云，私艇斜行贫市第。

官网私艇日来往，为问南风今几两？得时真不羡鸿毛，失势终需赖橹桨。

芦台小邑障江侧，作馆临江阚江色。月华渐上箫鼓停，帆集西皋森列戟。

我来待月升其堂，千旌宛在堂东墙。侵晓悠悠自来去，画图何减悬潇湘。

画图可羡亦可叹，世事人情几更换。岸头历历百丈夫，终岁无衣月无粲。

已牵军器重如山，更放冰鲜疾似弹。庙堂尽是舟楫才，谁向江干念荒旱？
七娘子·山围水绕高唐路
向子諲（宋代）

山围水绕高唐路。恨密云、不下阳台雨。雾阁云窗，风亭月户。分明携手同行处。而今不见生尘步。但长江、无语东流去。满地落花，漫天飞絮。谁知总是离愁做。
游子篇
吕南公（宋代）

游子朱门儿，行乐畏不足。遐方寒苦士，自赞乞随逐。

朝驰锦鞯末，夕宴凤屏曲。雄豪弃残剩，声色化耳目。

来时布素衣，羞耻见罗縠。几许膏粱味，嗜好讳水菽。

劳劳车马尘，苒苒岁月速。家书懒拆封，旧业废编牍。

间尝梦故国，惊觉如被辱。安知惬快馀，穷愁入皮肉。

趋承偶踰节，况味稍𨃪局。长年倚恩辉，积渐致轻渎。

因逢故人语，始叹误程躅。都城名利场，岂不多所欲。

从前入关客，无虑共贫毒。商廛聚珍赀，科举仰廪禄。

神乎夺我魄，而独迷所属。何人不谋身，计虑自不淑。

寄声风尘子，哀恨吾已酷。当知帝里游，有祸亦有福。
题老人泉寄苏明允
梅尧臣（宋代）

泉上有老人，隐见不可常。
苏子居其间，饮水乐未央。
渊中必有鱼，与子自倘徉。
渊中苟无鱼，子特翫沧浪。
日月不知老，家有雏凤皇。
百鸟戢羽翼，不敢言文章。
去为仲尼叹，出为盛时祥。
方今天子圣，无滞彼泉傍。
饮童内方宫詹宅因留别
孙承恩（明代）

阙下从分袂，湖南共此筵。冰霜看晚节，松竹倚晴天。

古复文风畅，名门世泽延。不应龙久卧，伫见凤孤鶱。

密勿经纶侍，乾坤翊戴全。雷陈多契谊，王贡合联翩。

屡拜高文赠，深承奖与偏。才虽愧邾鲁，臭或比兰荃。

雅会欢无那，王程兴已遄。相期无限意，执手大江边。
竹斋
朱松（宋代）

谁云山僧贫，而有千椽玉。幽眠岂无处，爱此晴窗绿。
点绛唇·枕簟冰清
佚名（宋代）

枕簟冰清，渐觉秋凉也。
淮南汶上三见春物有感
宋庠（宋代）

一麾南北数移官，三见莺花送雁寒。
双鬓欺人还似雪，寸心忧国本如丹。
雕虫曲艺论文浅，乘障迂儒破敌难。
惟有归耕初志在，故田西接饮牛滩。
夙兴
陆游（宋代）

夙兴短蓬发，幽步豁烦襟。
翠碧停阑角，黧黄语柳阴。
书残频补缉，琴废细追寻。
未是全无事，犹堪养道心。
和饮酒二十首初夏天气微热方不欲饮偶龚仲和
唐时升（明代）

清和惟首夏，百卉扬菁英。
有酒不自醉，无乃非人情。
丹霞映四野，白日将西倾。
中庭细草中，蝈蛄相应鸣。
微月堪徘徊，蚊蚋犹未生。¤
王舍人邀游故相文恪公园亭二首 其一
皇甫汸（明代）

东阁轻簪组，西园盛履綦。石闻穷海至，花记洛阳移。

柳色萦城合，槐阴夹路垂。吴宫清跸水，留作养鹅池。
金来禽
韩淲（宋代）

手种来禽已可嘉，纷然凡木正芳华。人间那有黄金蕊，天上生成红玉花。

却怪风流迷野路，也如富贵在山家。病馀杯酒浑无绪，空撚吟髭到日斜。
和颜长官百咏 其五 城市
朱继芳（宋代）

紫陌寻春日日过，杨花无主奈春何。倾城压酒娇无力，醉里相扶踏踏歌。
和主司王起（一作和主司王仆射答华州周侍郎贺放榜作）
丁棱（唐代）

公心独立副天心，三辖春闱冠古今。兰署门生皆入室，

莲峰太守别知音。同升翰苑时名重，遍历朝端主意深。

新有受恩江海客，坐听朝夕继为霖。
游碧照庵 其一
陆长倩（宋代）

松盖松幢引步高，跻攀终日自忘劳。寒泉澄澈新镕镜，华栋峥嵘下冠鳌。

轩到嫩岚浓欲滴，庵依叠嶂势偏豪。双旌暮迫城闉去，止观回应羡毳袍。
开元天宝杂咏 射团
萧立之（宋代）

四海升平征战息，宫中行乐外间无。粉团滑腻犹□□，愁杀胡儿忆塞酥。
念奴娇·男儿堕地
李孝光（元代）

男儿堕地，便试教啼看，定知英物。老去只追风月债，天地应空四壁。黄石残书，赤松归去，不料头如雪。子房何信，竟推何者为杰。醉后一笑掀髯，狂歌拍手，四座清风发。竹帛功名人安在，去去云鸿灭没。枣下枯枝，黄金虚牝，此事真毫发。豪吟轰饮，直须唤取明月。
春草堂诗
王彝（明代）

几见春风吹草青，一身偏自念初生。从今白发应重绿，岁岁春来母子情。
三绝句寄几先 其一
陈渊（宋代）

阳明连络四支中，胃气由来处处通。但使黄婆能饱饭，客邪端的不须攻。
满江红 相如驷马桥
李齐贤（元代）

汉代文章，谁独步、上林词客。游曾倦、家徒四壁，气吞七泽。华表留言朝禁闼，使星动彩归乡国。笑向来、父老到如今，知豪杰。人世事，真难测。君亦尔，将谁责。顾金多禄厚，顿忘畴昔。琴上早期心共赤，镜中忍使头先白。能不改、只有蜀江边，青山色。
嘲赵谦光
贺遂涉（唐代）

员外由来美，郎中望亦优。宁知粉署里，翻作土山头。
斩鸡栖木
冯时行（宋代）

舍南开小圃，土平如沃肥。
去年种桃李，今年花离离。
畦丁不解除事，其傍树鸡栖。
雨润枝柯繁，风吹花叶披。
颇乘风雨力，似欲桃李欺。
桃李不自持，向人颜色低。
客从何方来，指呼厉色辞。
谓我同薰莸，蒙昏其在兹。
草木区以别，其犹异妍媸。
再拜谢客意，黾勉事剪夷。
桃李佳气浮，欣欣如有知。
老夫意犹恶，有悔不可追。
大哉天地宽，含覆万汇滋。
美恶讵可齐，俱受一元施。
援毫书其事，用贬小己私。
和无适四时赋雪梅
王柏（宋代）

寄言青女莫来宾，闻道长安冻杀人。
应瑞丰年占尚远，忧时君子虑方新。
幸闻北境无他警，更喜东皇已问津。
有客方携诗到手，天才端的是祥麟。
摸鱼儿
赵癯斋（宋代）

闻掀髯、岭头长啸，梅花一夜香吐。正看鸣凤朝阳影，何事惊鸿翩举。来又去。但赢得、儿童拍手笑无据。人间何处。有九曲栽芹，一峰横砚，江上听春雨。
功名事，不信朝鳞暮羽。九关虎豹如许。午桥见有闲风月，正自不妨嘉趣。君记取。人尽道、东山安石难留住。伏龙三顾。待报了君恩，勋铭彝鼎，归作子期侣。
和永叔出省有日书事
王圭（唐代）

青葱嘉树锁连甍，閒忆东楼望远情。禁垒晓烟浮旧色，御沟春远漱新声。

杯盘冷落留芳草，帘幕阴沉听乱莺。汉殿未传红蜡烛，到家犹得趁清明。
席君从於洛城种金橘今秋始结六实以其四献开
司马光（宋代）

宜春果结洛阳枝，正遇耆明会客时。
更引轻舟倚芦岸，香秔鲜脍雅相宜。
湘江清十首 其八
邓云霄（明代）

木落洞庭秋，丹枫夹岸愁。灵均前日泪，不断与江流。
茶汤会求颂
释崇岳（宋代）

春风吹落碧桃花，一片流经十万家。
何似飞来峰下寺，相邀来吃赵州茶。
李翰林祠
杨杰（宋代）

半醒半醉游南国，浮利浮名重一毛。天上星精钟太白，人间文格埒风骚。

仙翁曾换金龟酒，老笔空传紫兔毫。姑熟遗音千古在，长随春色满江皋。
白杨梅
张镃（宋代）

兴高团雪缀珍丛，弹火烧林一洗空。
驿骑不供妃子笑，冰姿犹胜荔枝红。
奉陪封大夫宴，得征字，时封公兼鸿胪卿
岑参（唐代）

西边虏尽平，何处更专征。幕下人无事，军中政已成。

座参殊俗语，乐杂异方声。醉里东楼月，偏能照列卿。
寄题周元吉湖北漕司志功堂
杨万里（宋代）

周郎昨赞元戎幕，夜眺秦川登剑阁。
函关不用一丸泥，谈笑生风扫河洛。
君王尺一唤渠回，贮之凤阁与鸾台。
不赞元戎赞丞相，笔补造化裨盐梅。
龙媒志在横八极，天闲玉鞯羁不得。
又挥白羽岸纶巾，却去武昌寻赤壁。
一览亭前山月明，志功堂下大江横。
前称公瑾後元吉，君家世有千人英。
公瑾小乔在何许，元吉小蛮花解语。
看君一箭落胡星，如皋一笑倾人城。
金印如斗带万钉，何人为作燕然铭。
归舟道中寄新繁大尹王蔗芗四首 其三
陈柄德（清代）

红桥落日正初冬，橘柚垂黄霜气浓。杜宇声声啼别恨，郫筒款款送游踪。

风前白发三千丈，眼底青山十二峰。一水滔滔下夔峡，瞿塘滟滪险重重。
秋夕张元太以诗箑见贻次答
李之世（明代）

泠泠秋露湛金波，政尔怀君奈远何。清月宜人当户牖，好风吹韵入林柯。

因探瑶圃求玄草，却忆华池汎白荷。两地相思难命驾，新诗盈握一长哦。
浮邱八景 其六 朱明馆
邓时雨（明代）

罗浮山下是朱明，一入朱明紫气生。羽景洞中开日月，玉笙吹送隔林声。
岁朝杭寓独居书除夕思母之作五首 其五
许传霈（清代）

倚遍阑干兴未阑，无端狼藉笑杯盘。荆妻依恋庭帷远，游子归来风雪寒。

壮盛韶华空寂寞，迢遥家室话团栾。春晖从此年年好，何计偕承菽水欢。
纪别三章
李因笃（清代）

置酒岁云暮，北堂淡寒晖。饥乌相与鸣，朔风厉重闱。

老母闵游子，欲言先歔欷。不问何日行，先问何时归。

遥遥计往路，历历询征衣。禔身慎自防，兼量寒与饥。

长跪闻母言，铭心毋敢违。病妻勉下床，相视首蓬飞。

谓我当行迈，有泪且勿挥。
赠韦穆十八
王维（唐代）

与君青眼客，共有白云心。
不向东山去，自令春草深。
昌甫分寄瓢泉继而辛卿遗一壶来以诗为谢
韩淲（宋代）

章泉分饷瓢泉酒，已洗牢愁万马空。重拜书题如夏日，便开瓮盎泻春风。

时闻水石云山主，世数文章翰墨功。且道岁寒梅雪好，僧窗閒有几人同。
仲钦寄民为重斋诗和答 其二
张孝祥（宋代）

玉节南来两使星，埋轮折槛有家声。不嫌斋榜民为重，去国当时一叶轻。
许紫沖求真容赞
白玉蟾（宋代）

虎已伏，龙已降，猕猴不复窥六窗。
万籁无声秋夜静，一轮明月照西江。
用强甫蒙仲韵十首 其十
刘克庄（宋代）

先生拟把衣冠挂，稚子能操杖履从。叔夜只堪伴鱼鸟，子云何至况蛇龙。

豹皮尚欲留名死，鸡肋安知与怒逢。老去自鸣还自止，篑桴何敢间金钟。
采桑子
赵子发（宋代）

春蚕昨夜眠方起，闲了罗机。共采柔枝。桑柘阴阴三月时。

背人佯笑移金钏，惆怅花期。故故留迟。独自归来雨满衣。
岁莫江南四忆 其三
吴激（宋代）

吴淞潮水平，月上小舟横。旋斫四腮鲙，未输千里羹。

捣齑香不厌，照箸雪无声。几见秋风起，空悲白发生。
港口野步怀归
高公泗（宋代）

天宇空青晚更佳，溪头滑石路欹斜。
山深苦竹方抽笋，日暖甘欹始放花。
莎草墙垣沾燕屎，棘针篱落聚蚕沙。
预知半夏当归去，栀子开时应到家。
次陆倅韵三首 其二
崔敦礼（宋代）

煖烟和气满西州，载酒当轻万户侯。官事不知何日了，风光宜及早春游。

簿书丛里偷閒去，景物妍时到处留。莫被虚名苦拘束，野梅官柳暗江头。
重过赵北口
杨瑛昶（清代）

赵北燕南淡夕晖，重来依旧傍渔矶。举头见日雄心在，翻手为云世态非。

拙宦真成槐国梦，劳生难息汉阴机。消魂旧种堤边柳，和雨和烟已十围。
昆岳有佳人四章寿黄循斋 其三
阳枋（宋代）

昆岳有佳人，神龟支其床。问龟生何年，太素含混茫。

问龟何所餐，沆瀣凝秋阳。问龟何所知，一理周八荒。

佳人拊龟笑，我心非汝量。大化难浅测，缩首宜深藏。
二十夜月
苏福（明代）

非弓非镜亦非梳，二十还同一十初。借问嫦娥蚀多少，三分已蚀一分馀。
太白词，并叙 其三
苏轼（宋代）

风为幄，云为盖。满堂烂，神既至。纷醉饱，锡以雨。百川溢，施沟渠，歌且舞兮。
武侯出师表
姚绶（明代）

王业偏安日，文章尔独醇。谆谆似伊训，初志亦耕莘。
晏公丧过州北哭罢成篇二首
宋庠（宋代）

故郡迎丧匝野悲，柳车丹旐共逶迆。
泉涂自古无春色，可惜森森琼树枝。
宫词（八首）
蒋山卿（明代）

小年选入蕊珠宫，紫阁玲珑十二重。
日侍上真修法事，水晶盘捧玉芙蓉。
八月初游君山谊斋有诗同赋二首
陆文圭（元代）

此山独姓楚春申，珠屐风流几斛尘。
樽俎一时俱上客，兴亡千载属何人。
萧萧病叶悲霜木，采采幽花识润频。
白鹭不知今古事，临江一笑岸纶巾。
舟早发富阳顺风过钱塘江望见江头忽然风转舟阻沙际 其一
林光（明代）

人事天机洞可观，霎时容易霎时难。顺流未觉潮头险，逆境方知海口宽。

远岫云开高突兀，涨沙风捲去瀰漫。呼童暖倒磁瓶酒，笑看轻鸥弄急滩。
赋得古原草送别
白居易（唐代）

离离原上草，一岁一枯荣。
野火烧不尽，春风吹又生。
远芳侵古道，晴翠接荒城。
又送王孙去，萋萋满别情。
江城梅花引·相思无处著春寒
刘辰翁（宋代）

相思无处著春寒。傍阑干。湿阑干。似我情怀，处处忆临安。想见夜深村鼓静，灯晕碧，为傍人，说上元。是花是雪无意看。雨摧残。雨摧残。探春未还。到春还、似不如闲。感恨千般、憔悴做花难。不惜与君同一醉，君不见，铜雀台，望老瞒。